題李愬畫像
作者：釋德洪
朝代：宋

paragraphs: 淮陰北面師廣武，其氣豈止吞項羽。
君得李祐不肯誅，便知元濟在掌股。
羊公德化行悍夫，卧鼓不戰良驕吳。
公方沈鷙諸將底，又笑元濟無頭顱。
雪中行師等兒戲，夜取蔡州藏袖裏。
遠人信宿猶未知，大類西平擊朱泚。
錦袍玉带仍父風，拄頤長劍大梁公。
君看鞬櫜見丞相，此意與天相始終。